Нарт Сосрыкъуэ хуэдэщ Къуэдзокъуэр
Щэбэт кIуам Налшык аэропортым гуфIэгъуэ щIыкIэм иту щыпежьащ алыдж-урым бэнэкIэмкIэ ныбжьыщIэхэм Болгарием и къалащхьэм щрагъэкIуэкIа дунейпсо чемпионатым щытекIуа Къуэдзокъуэ Сосрыкъуэ. Килограмм 84-рэ зи хьэлъагъхэм я зэпеуэм Бахъсэн районым щыщ Хьэ-тIохъущыкъуей къуажэм къыщалъхуа адыгэ щIалэм къыщыпэлъэщын къахэкIакъым.
Чемпионым и дыщэ медалыр егъэлъагъуэ. Сосрыкъуэ и адэ-анэм кърагъэблэгъэж. Болгарием щекIуэкIа зэхьэзэхуэм бжьыпэр щызыIэрызыгъэхьа Сосрыкъуэ и ныбжьэгъухэм я дамэм тесу, аэровокзалым и унэм къыщIахащ. Абыхэм къапэплъэрт КъБР-м спортымрэ туризмымкIэ и министрым и къуэдзэ Мамхэгъ Хьэчим, республикэм и жылагъуэ зэгухьэныгъэхэм хэтхэр, Къуэдзокъуэ лъэпкъым я нэхъыжьхэр, щIалэгъуалэр, чемпионым и адэ-анэр, и Iыхьлыхэр, журналистхэр, нэгъуэщIхэри.
ЕхъулIэныгъэ иIэу, республикэм и пщIэр иIэтауэ щIыпIэ жыжьэ къызэрикIыжамкIэ, КъБР-м спортымкIэ и ветеранхэм я зэгухьэныгъэм и тхьэмадэ Къуэ-дзокъуэ Анатолэ Сосрыкъуэ гуапэу ехъуэхъуащ. КъыкIэлъыкIуэу нэхъыжьыфIым зэIущIэ-пежьэм къекIуэлIа щIалэгъуалэм захуигъазэри, псэукIэ узыншэм хуэпабгъэу, абы и телъхьэу щытыным къыхуриджащ.
— Мы зэхьэзэхуэм псори зэхэту плIэнейрэ сыщыбэнати, нэхъ гугъу дыдэр иужьрейрат, — къызэхуэсахэм яжриIащ Къуэдзокъуэ Сосрыкъуэ. — Абдежым сэ сызэбэныр Ираным къикIа Гадериан Юсеф Ахьмэдт. Япэ Iыхьэр абы 0: 4 — уэ сфIихьэхуащ. Абы иужькIэ, си гъэсакIуэ Къардэн Анзор къызбгъэдыхьэри, «укъыхагъащIэмэ, сыт напэр уиIэу уи адэ-анэм уаIуплъэжыну?», къызжиIащ. А псалъэхэр игъуэу зэхэсхати, зэфIэкIыу схэлъыр зэщIэскъуэжри, сытекIуащ. Сэ щхьэкIэ гузавэу зэхьэзэхуэм кIэлъыплъа псоми фIыщIэ ин фхузощI!
Къуэдзокъуэ лъэпкъыр.
КЪУМАХУЭ Аслъэн.
Сурэтхэр Мамий Руслан ейщ.
